প্রশ্ন: আই লিগ, ফেডারেশন কাপ দু’টোতেই রানার্স । ভাল খেলেও তো ট্রফি অধরা!
সঞ্জয় সেন: খেলাধুলোয় ট্রফিই শেষ কথা বলে। তা না পেলে ভাল পারফরম্যান্সের কোনও মূল্যই নেই। তবে আমার টিম ধারাবাহিকতা দেখিয়েছে। তার পরেও ট্রফি এল না। খারাপ তো লাগবেই। সারা বছর ভাল খেলেও আসল দু’টো ম্যাচে দল ব্যর্থ।
প্র: বেঙ্গালুরু কিন্তু টানা চার বছর ট্রফি পেল। দুবার আই লিগ এবং দু’বার ফেডারেশন কাপ। মোহনবাগান এবার ট্রফি পেলে আপনার কোচিংয়ে হ্যাটট্রিক হয়ে যেত।
সঞ্জয়: ট্রফি জেতায় বেঙ্গালুরু এফসি অবশ্যই ধারাবাহিক।  তবে এও মানতে হবে, ওদের যা পরিকাঠামো, সেটা ভারতের অন্য কোনও ক্লাবে নেই। এই যে ওরা এএফসি কাপের কথা মাথায় রেখে ফুটবলারদের চুক্তি বাড়িয়ে রেখেছে। ক্লাবের প্রয়োজনে অন্য কোনও টুর্নামেন্টে ফুটবলারদের না ছাড়ার সিদ্ধান্ত নিঃসন্দেহে সঠিক পদক্ষেপ। মোহনবাগানে তো সকলের চুক্তি ৩১ মে পর্যন্ত। এরপর নতুন টিম তৈরি হবে। যদিও মোহনবাগানও চেষ্টা করছে টিম ধরে রাখার। কিন্তু এখানে ফুটবলাররা কখন আসবে, কখন যাবে ঠিক থাকে না। এটা কোচের কাছে চাপের।
প্র: অর্থাৎ বলতে চাইছেন, গোড়াতেই গলদ রয়েছে মোহনবাগানের?
সঞ্জয়: একেবারেই সেটা বলছি না। কর্তারা আন্তরিকভাবে চেষ্টা করেন। আসলে একটা ভাল স্পনসরেরও প্রয়োজন। বেঙ্গালুরুকে অর্থ নিয়ে ভাবতে হয় না। কিন্তু এই ক্লাবকে তা নিয়ে অহরহ চিন্তা করতে হয়। সেইগুলো তো অস্বীকার করার জায়গা নেই।
প্র: রবিবার ফাইনালে হেরে আপনি বলেছেন, কিছু প্লেয়ার ওভাররেটেড ছিল। তাঁরা কারা?
সঞ্জয়: আমার বক্তব্যের ভুল ব্যাখ্যা হয়েছে। আমি মোহনবাগানের সমস্ত ফুটবলারের কথা বলেছি। নির্দিষ্ট কাউকে চিহ্নিত করিনি। তবে এটাও ঘটনা, কিছু বিশেষ ফুটবলারকে নিয়ে সংবাদমাধ্যম এত বেশি নাচানাচি করে, যেটা সমস্যার হয়ে দাঁড়ায়। এই যেমন ইস্টবেঙ্গলের ওয়েডসন বা আমাদের সনি। নিঃসন্দেহে ওরা বড় প্লেয়ার। সনি তো এই মুহূর্তে ভারতে খেলা বিদেশিদের মধ্যে এক নম্বর। কিন্তু কোনও একজনের ওপর দলের সাফল্য নির্ভর করে না। ফুটবল টিমগেম। সনিকে নিয়ে বাড়তি প্রচারের প্রভাবও কিন্তু টিমের খেলায় পড়ে। যিনি কোচিং করাচ্ছেন, তাঁকে সমস্যায় পড়তে হয়। আইজল এফসি’র কথাই ধরুন। কোনও বড় নাম কী আছে?  তবু ওরাই ভারত সেরা। কেন জানেন? ওরা টিমগেম খেলেছে। একসঙ্গে লড়াই করেছে।
প্র: আইজলই কি এবার আপনার কাছে সবচেয়ে কঠিন প্রতিপক্ষ ছিল?
সঞ্জয়: কঠিন তো সবাই ছিল। তবে ওদের কাছে হেরেই তো আই লিগ হাতছাড়া হয়েছে। এই মরসুমে আমার দেখা সেরা টিম। গত বছর যে টিমের অবনমন হয়েছিল, তারাই এবার সবাইকে টেক্কা দিয়ে গেল। এর কৃতিত্ব কোচ খালিদ জামিলকে দেব। টিমকে খুব সুন্দরভাবে তৈরি করেছিল। লড়াই করার শক্তি জুগিয়েছে। ওর কৃতিত্ব অসাধারণ।
প্র: খালিদ জামিলই আপনার মুখের গ্রাসটাই এবছর কেড়ে নিল?
সঞ্জয়: আমি ওভাবে ভাবছি না বিষয়টা। কেউ কারও গ্রাস কেড়ে নিতে পারে না। তবে এ বছর ট্রফিটা পেলে অন্য প্রাপ্তি হত। কিন্তু ভাগ্য সঙ্গ দিল না। তবে কলকাতায় কোচিং করানো আর বাইরে কোচিং করানোর মধ্যে অনেক পার্থক্য রয়েছে। খালিদ, রোকা বা ডেরেক অনেক খোলা মনে কোচিং করাতে পারে। ওদের উপর কোনও চাপ থাকে না, কলকাতায় যে চাপটা প্রতি মুহূর্তে নিতে হয়। আর্মান্দো কোলাসোর কথাই ধরুন। পাঁচ বার আই লিগ দিয়েছে ডেম্পোকে। কিন্তু তিনি ইস্টবেঙ্গলের দায়িত্ব নিয়ে যখন সাফল্য পেলেন না, তখন তাঁকে যেভাবে সরিয়ে দেওয়া হল, সেটা বোধহয় আর্মান্দোর মতো বড় মাপের কোচের প্রাপ্য ছিল না।
প্র: এই কঠিন পরিস্থিতিতেও তো আপনার সাফল্যের গ্রাফটা কিন্তু ঊর্ধ্বমুখী রয়েছে!
সঞ্জয়: কোথায় থাকল। ট্রফি তো শেষপর্যন্ত আর পেলাম না।
প্র: সাম্প্রতিক অতীতে এরকম সাফল্য তো দুই প্রধানের কোনও কোচের নেই।
সঞ্জয়: সেগুলো কী আর কেউ দেখে! পরিসংখ্যানবিদদের কাছে খবর নিলে জানবেন, আমার কোচিংয়ে সবচেয়ে কম গোল খেয়েছে মোহনবাগান। ঘরের মাঠে আমাদের সাফল্যও অনেক বেশি। তবু ট্রফি না পেলে এমনই পরিসংখ্যানগুলির কোনও মূল্য থাকে না।
প্র: পরের বার মোহনবাগানে থাকছেন তো?
সঞ্জয়: মে মাস পর্যন্ত আমার চুক্তি রয়েছে। এএফসি কাপের ম্যাচ বাকি। তার আগে এসব নিয়ে কোনও কথা বলব না। এএফসি কাপের ম্যাচের পর পরিবারের সঙ্গে সময় কাটাতে চাই। ঘুরতে যাওয়ার কথা ভাবছি। ছেলের পরীক্ষাও শেষ হয়ে যাবে।
প্র: আইএসএল আর আই লিগ নিয়ে নানা টালবাহানা চলছে। কী হতে চলেছে বলে মনে হচ্ছে?
সঞ্জয়: আমার কাছেও কোনও কিছুই পরিষ্কার নয়। কী হতে চলেছে কিছুই বুঝতে পারছি না। ফেডারেশন আসলে কী করতে চাইছে, সেটাও আমার কাছে বড় ধোঁয়াশা হিসাবে এখনও রয়ে গিয়েছে। দেখা যাক কী হয়।